《题南金慎独斋》
宋代·陈天麟

圣道不可窜，探取随已欲。
平生所受用，政可一言足。
子思著中庸，暗室戒慎独。
危微恐惧心，此念施已熟。
学从西洛来，标傍相品目。
袖手看屋梁，表表知鸿鹄。
谁知胸中尘，往往盈斗斛。
及也而有知，宁不贻彼忸。
吴侯蚤作吏，未肯事边幅。
得妙自圣处，了不关世俗。
颇知幽隐中，日月所照烛。
不敢欺秋毫，高情洁冰玉。
愿言从君游，着鞭蹈前躅。